**Marjo Voutilainen**, nada en Kuopio o 22 de marzo de 1981, é unha ex xogadora finlandesa de hóckey sobre xeo que xogaba como dianteira. Logo de deixar a práctica do hóckey iniciou a súa carreira como adestradora, primeiro en KalPa dende o 5 de maio de 2022 en Ilves, ambos na Naisten Liiga, a máxima competición do hóckey sobre xeo feminino en Finlandia.

Voutilainen representou o club no que se formou, KalPa na SM-sarja entre 1995 e 1997, na 1. divisioona na tempada 1997–98, e de novo na SM-sarja entre 1998 e 2001. Continuou a súa carreira na máxima categoría nas filas do Itä-Helsingin Kiekko (IHK) entre 2001 e 2004, e en Espoo Blues dende 2004 a 2008. Cos Blues gañou o campionato finlandés en tres ocasións: 2005, 2007 e 2008.. Durante a tempada 2008–09 xogou no SKIF Nizhny Novgorod da liga rusa, e marcou o gol decisivo para que o equipo gañara a Copa de Europa fronte a Espoo Blues. Volveu aos Blues na tempada 2009–10, e a KalPa entre 2010 e 2014, para finalmente unirse a JYP en 2014 ata a súa retirada en 2016. Na tempada 2016-17 comezou como adestradora de KalPa.

Voutilainen xogou un total de 367 partidos de liga regular na SM-sarja nos que sumou 176 goles e 279 asistencias. Nos *play-offs* disputou 82 partidos nos que anotou 23 goles e repartiu 49 asistencias.

Voutilainen xogou os seus primeiros partidos internacionais A na tempada 1996–97. Foi membro da selección finlandesa, que finalizou na cuarta posición no Campionato do Mundo de 2001 celebrado en Minneapolis e nos Xogos Olímpicos de Inverno de 2002 celebrados en Salt Lake City. A seguinte vez que xogou un campionato internacional co seu país foi no Campionato do Mundo de 2008 disputado en Harbin e no que Finlandia gañou o bronce. Tamén foi membro dos equipos que gañaron o bronce no Campionato do Mundo de 2009 en Hämeenlinna e nos Xogos Olímpicos de Inverno de 2010 celebrados en Vancouver. Do mesmo xeito, formou parte do combinado finlandés que finalizou na cuarta posición o Campionato do Mundo de 2013 en Otava. A derradeira vez que xogou un partido internacional foi na tempada 2013–14.

Voutilainen xogou un total des 145 partidos internacionais nos que marcou 20 goles e sumou 48 asistencias. Nos Xogos Olímpicos sumou un gol e unha asistencia en dez encontros disputados. Nos Campionatos do Mundo marcou dous goles e deu cinco asistencias nos 21 partidos que xogou.

Notas
-----

1. 1 2  "Marjo Voutilainen" (en inglés). eurohockey.com. Consultado o 20 de agosto de 2022.
2. 1 2 3 4 5 6 7 8  "Marjo Voutilainen" (en inglés). eliteprospects.com. Consultado o 20 de agosto de 2022.
3. ↑  Ruotsalainen, Annu (5 de maio de 2022). "Ilves Naisille uusi päävalmentaja – Marjo Voutilainen siirtyy Kuopiosta Tampereelle". *Jatkoaika* (en finés). Consultado o 7 de maio de 2022.
4. 1 2  "Naisten SM-sarjassa KalPalla vahva startti Voutilaisen alaisuudessa - "Muikea aloitus"" (en finés). leijonat.fi. 21 de setembro de 2016.  [*Ligazón morta*]
5. ↑  Comité Olímpico Finlandés (ed.). "Jääkiekko, naiset" (en finés). noc.fi. Arquivado dende o orixinal o 13 de xaneiro de 2010. Consultado o 20 de agosto de 2022.
6. ↑  "Bronze medal" (en inglés). eurohockey.com. Consultado o 21 de agosto de 2022.

|  |  |
| --- | --- |
| Control de autoridades | 
* Wd: Q276171
* EliteProspects: 366786
* Eurohockey: 98800
* Sports Reference: marjo-voutilainen-1

 |

* Portal:Hóckey sobre xeo
* Portal:Muller
* Portal:Finlandia